William Joseph Vaughan

**William Joseph Vaughan** (født 14. februar 1814 i London, død 25. oktober 1902 i Abbotskerswell Priory i Devon) var en engelsk prelat som fra 1855 til sin død den andre biskop av det katolske bispedømme Plymouth, grunnlagt i 1850, og regnes som dets sanne «far».
## Liv og virke
### Bakgrunn
William Joseph Vaughan kom fra en familie som frembrakte en rekke biskoper. Han var den nest eldste av fire sønner og tre døtre av William Michael Thomas John Vaughan og hans hustru Theresa Maria Weld. Faren var av en gammel recusantfamilene, Vaughan-slekten av Courtfield i Herefordshire. 

Kardinal Herbert Vaughan biskopene Roger Vaughan og John Stephen Vaughan var nevøene hans, og biskop Francis John Vaughan var en grandnevø.

### Prest
William J. Vaughan ble utdannet i Stonyhurst, Oscott og St. Acheul i Frankrike, og ble ordinert til prest i 1838 på Prior Park College av biskop Peter Augustine Bained, apostolisk vikar av *Western District* England. Da det katolske hierarki ble gjenopprettet i England i 1850, var han seniorpastor ved prokatedralen for De hellige apostler i Clifton bispedømme i Clifton.

### Biskop av Plymouth
I Clifton, etter å ha blitt utnevnt til biskop av Plymouth av paven den 10. juli 1855, ble han ordinert til biskop i *Twelve Apostles Pro-Cathedral* i  Clifton av kardinal Wiseman den 19. juli 1855. Medkonsekrerende var biskop William Bernard Ullathorne O.S.B. av Birmingham, og Thomas Joseph Brown O.S.B. av Newport and Menevia i Wales. 

I 1870 deltok han på Det første Vatikankonsil.

I løpet av de 47 årene han var biskop, organiserte og konsoliderte Vaughan sin gryende diaspora, som hovedsakelig bestod av fattige irske immigranter. I 1856 la han ned grunnsteinen til Plymouth-katedralen (*Cathedral Church of St Mary and St Boniface*), og i 1880, året for hans 25. bispejubileum, feiret han innvielsen av den etter å ha fullført alt arbeidet og betalt ned all gjelden tilknyttet prosjektet. Han donerte de økonomiske gavene han mottok i anledning dette jubileet og sitt 50. prestejubileum i 1888 til katedralen.

Da Vaughan tiltrådte, hadde Plymouth bispedømme 23 misjoner og 23 prester. Ved hans død i 1902 var det 100 prester, 13 mannsklostre og 28 kvinneklostre, fire barnehjem, 27 barneskoler og fem ungdomsskoler.

Sekstiårsjubileet for hans prestedømme ble feiret i mars 1898, og ham mottok da et gratulasjonsbrev fra pave Leo XIII.

Han døde i Abbotskerswell den 25. oktober 1902.

## Episkopalgenealogi
Hans episkopalgenealogi er:
* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Alessandro Mattei (1744-1820) *1767
* Kardinal Pietro Francesco Galleffi (1770-1837) *1819
* Kardinal Giacomo Filippo Fransoni (1775-1856) *1822
* Kardinal Nicholas Patrick Stephen Wiseman (1802-1865) *1840
* Biskop * William Joseph Vaughan* (1814-1902 ) *1855

## Referanser